Outa het alternatiewe idees vir e-tolprobleme(Foto: ANA) Die Organisasie teen Belastingmisbruik (Outa), wat teen e-tol gekant is, het die regering Dinsdag versoek om ander moontlikhede te oorweeg om die Gautengse snelwegverbeteringsprojek (GFIP) te finansier. Die voorgestelde opsies sluit in dat die skuldlas weer onderhandel moet word met die PIC en dat die begrotingstoewysing deur die tesourie weer geassesseer moet word. Dit kom ná Blade Nzimande, minister van vervoer, se onlangse uitlatings oor finansieringsuitdagings vir GFIP en die toewysing van staatsgeld om die verliese van die onsuksesvolle e-tolstelsel te dek. Rudie Heyneke, Outa se portefeuljebestuurder oor vervoer, het gesê terwyl ŉ klein deel van die brandstofheffing vir GFIP in die verlede reeds deur die tesourie verwerp is, moet dié opsie nou heroorweeg word. “Outa glo daar is nog inkomste verskuldig aan Sanral uit die wins wat verdien word deur die drie langafstand-tolroetes,” het Heyneke verduidelik. “Ons glo die regering sleep nou al te lank voete met e-tol en elke dag wat die skema in sy onsuksesvolle toestand voortduur, word Sanral se probleme al hoe groter. “Ons wil ook daarop wys dat die gewysigde AARTO-wet nie ŉ wonderkuur is vir Sanral se e-tol-hoofpyn nie, aangesien daar beduidende grondwetlike en administratiewe uitdagings sal wees.” Heyneke het gesê Outa sien uit daarna om sy konstruktiewe insette en voorstelle met die minister te bespreek. “Ons stel voor dat Sanral ook sal nadink oor die miljoene rand wat hy mors op duur hofprosesse teen die publiek wat doelbewus die irrasionele skema teenstaan.”